b'\n_START_ARTICLE_\nKloakdyr\n_START_SECTION_\nUdbredelse\n_START_PARAGRAPH_\nDe tre arter af langn\xc3\xa6bbede myrepindsvin findes kun p\xc3\xa5 Ny Guinea, mens det kortn\xc3\xa6bbede myrepindsvin lever over det meste af Australien, p\xc3\xa5 Tasmanien og p\xc3\xa5 Ny Guinea. N\xc3\xa6bdyret lever ved \xc3\xb8stkysten af Australien og p\xc3\xa5 Tasmanien.\n_START_SECTION_\nOpst\xc3\xa5en\n_START_PARAGRAPH_\nKloakdyrene skilte sig ud fra de \xc3\xb8vrige pattedyr meget tidligt i udviklingen, omkring midten af Juratiden for 165 millioner \xc3\xa5r siden. Til sammenligning skiltes pungdyr og placentale pattedyr sig f\xc3\xb8rst for omkring 100 millioner \xc3\xa5r siden. Kloakdyrene er alts\xc3\xa5 en meget gammel pattedyrsform, som p\xc3\xa5 mange m\xc3\xa5der har udviklet sig uafh\xc3\xa6ngigt af de andre pattedyr og bevaret mange af krybdyrstr\xc3\xa6kkene.\n_START_SECTION_\nGenerel karakteristik\n_START_PARAGRAPH_\nKloakdyr har som deres navn antyder kun en kloak, som krybdyrene. Dvs. kun en enkelt \xc3\xa5bning bagi til urin, aff\xc3\xb8ring og k\xc3\xb8ns\xc3\xa5bning. Herudover l\xc3\xa6gger kloakdyrene \xc3\xa6g, med en bl\xc3\xb8d l\xc3\xa6deragtig skal som krybdyrene._NEWLINE_Men kloakdyrene h\xc3\xb8rer alligevel til pattedyrene. De har pels, tre \xc3\xb8reknogler, en enkelt knogle i underk\xc3\xa6ben samt m\xc3\xa6lkekirtler, og dyrene er i stand til at regulere deres kropstemperatur \xe2\x80\x93 alle sammen pattedyrskarakteristika.'